**LĒMUMS**

Liepājā

|  |  |
| --- | --- |
| 2022.gada 18.augustā | Nr.319/12  (prot. Nr.12, 19.§) |

Par sadarbības līguma slēgšanu

Saistībā ar esošo epidemioloģisko situāciju, Neatliekamās medicīniskās palīdzības dienestam ir piešķirti valsts līdzekļi prioritārajam pasākumam - dekontaminācijas telpu izveidei katrā brigāžu atbalsta centrā, pacientiem droša un kvalitatīva neatliekamās medicīniskās palīdzības pakalpojuma nodrošināšana un pasākuma "NMP dienesta Operatīvās vadības centra nepārtrauktās darbības nodrošināšana ikdienā un ārkārtējās situācijas gadījumos, tai skaitā COVID-19 apstākļos" īstenošana.

Lai nodrošinātu neatliekamo medicīnisko palīdzību iedzīvotājiem pirmsslimnīcas etapā un racionāli rīkotos ar pašvaldības mantu, kura šobrīd netiek izmantota pašvaldības funkciju izpildei, pamatojoties uz likuma "Par pašvaldībām" 14.panta pirmās daļas 2.punktu un 21.panta pirmās daļas 27.punktu, Valsts pārvaldes iekārtas likuma 61.panta pirmo daļu, Ministru kabineta 2009.gada 15.decembra noteikumiem Nr.1480 "Neatliekamās medicīniskās palīdzības dienesta nolikums", Ministru kabineta 2018.gada 19.jūnija noteikumu Nr.350 "Publiskas personas zemes nomas un apbūves tiesības noteikumi" 2.7.apakšpunktu, izskatot Neatliekamās medicīniskās palīdzības dienesta 2022.gada 5.jūlija vēstuli Nr.1-9.3/931 "Par zemes gabala nodošanu lietošanā", Liepājas valstspilsētas pašvaldības Nekustamo īpašumu jautājumu konsultatīvās komisijas 2022.gada 25.jūlija priekšlikumu (sēdes protokols Nr.13) un Liepājas valstspilsētas pašvaldības domes pastāvīgās Pilsētas attīstības komitejas 2022.gada 11.augusta lēmumu (sēdes protokols Nr.8), Liepājas valstspilsētas pašvaldības dome **nolemj:**

1. Slēgt sadarbības līgumu ar Neatliekamās medicīniskās palīdzības dienestu (reģistrācijas Nr.90009029104; juridiskā adrese: Laktas iela 8, Rīga, LV-1013) tās kompetencē ietilpstošā pārvaldes uzdevuma veikšanai - moduļa tipa vagoniņa (dekontaminācijas vajadzībām) novietošana zemesgabalā Loku ielā 6 (kadastra Nr.1700 022 0025), Liepājā 1944 kv.m platībā (pielikumā). Zemesgabala bilances vērtība 38724,00 EUR (trīsdesmit astoņi tūkstoši septiņi simti divdesmit četri *euro*).

2. Liepājas pilsētas pašvaldības iestādei "Nekustamā īpašuma pārvalde" sagatavot sadarbības līguma projektu par lēmuma 1.punktā minētā zemesgabala Loku ielā 6 (kadastra Nr.1700 022 0025) nodošanu lietošanā, iekļaujot tajā šādus nosacījumus:

2.1. Liepājas valstspilsētas pašvaldība neatbild par ieguldījumiem un izdevumiem, apsaimniekojot lietošanā nodoto zemesgabalu;

2.2. lietotājs šā līguma darbības laikā maksā visus nodokļus un nodevas, kas paredzēti vai tiks paredzēti Latvijas Republikas normatīvajos aktos un kas attiecas uz zemesgabalu Loku ielā 6, Liepājā;

2.3. lietotājs atbild par visu zemesgabalā esošo pazemes un virszemes inženiertehnisko apgādes tīklu saglabāšanu, kā arī nodrošina ekspluatācijas dienestu darbiniekiem iespēju brīvi piekļūt inženiertehniskās apgādes tīkliem;

2.4. lietotājs apņemas viena gada laikā no līguma noslēgšanas dienas iesniegt Liepājas pilsētas pašvaldības iestādē "Liepājas pilsētas būvvalde" atbilstošu būvniecības projekta dokumentāciju;

2.5. lietotājs saskaņā ar Liepājas pilsētas domes 2020.gada 17.decembra saistošajiem noteikumiem Nr.47 "Liepājas pilsētas pašvaldības teritorijas kopšanas un būvju uzturēšanas saistošie noteikumi" un citiem kārtību regulējošiem noteikumiem nodrošina lietošanā nodotās vietas un tās apkārtnes uzkopšanu;

2.6. zemesgabals tiek nodots atpakaļ pašvaldībai, ja Neatliekamās medicīniskās palīdzības dienestam tas vairs nav nepieciešams savu funkciju veikšanai.

3. Lēmuma 1.punktā minētajam zemesgabalam kadastra vērtēšanas - vajadzībām noteikt lietošanas mērķi - ārstniecības, veselības un sociālās aprūpes iestāžu apbūve (kods 09 02).

4. Pilnvarot Liepājas pilsētas pašvaldības iestādes "Nekustamā īpašuma pārvalde" vadītāju parakstīt sadarbības līgumu par zemesgabala nodošanu lietošanā, kā arī bez atsevišķa Liepājas valstspilsētas pašvaldības domes lēmuma parakstīt vienošanos par līguma izbeigšanu, ja nomnieks vienpusēji atkāpjas no līguma.

5. Gadījumā, ja Neatliekamās medicīniskās palīdzības dienesta vainas dēļ sadarbības līgums par lēmuma 1.punktā minētā zemesgabala Loku ielā 6 nodošanu lietošanā netiek noslēgts viena mēneša laikā no lēmuma pieņemšanas dienas, lēmums zaudē spēku.

6. Liepājas valstspilsētas pašvaldības izpilddirektora vietniekam (īpašumu jautājumos) kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Nekustamā īpašuma pārvaldei, nomniekam | |